Proteas begin Fast 5-Wêreldtoernooi teen Jamaika | Maroela Media
Die kapteins van die verskillende lande wat aan die Fast5-toernooi deelneem Foto: Fast5 Netball World Series, Facebook
Suid-Afrika se Proteas speel Saterdag in Melbourne hulle eerste wedstryd in die Fast 5- Wêreldtoernooi teen Jamaika.
Die voorste ses spanne op netbal se wêreldranglys neem deel en speel op 'n rondomtalie-grondslag teen mekaar. Die ander vier lande wat deelneem is Australië, Nieu-Seeland, Engeland en Malawi.
Hierdie korter, vinniger en baie opwindende vorm van netbal verg 'n hoë graad van spoed, fiksheid en vaardigheid – veral van die doelskieters wat doele van buite die tradisionele doelsirkel kan skiet waar die doel meer tel.
Die Proteas se afrigter van die Fast 5-span, Elsje Jordaan, het op netball-sa.co.za gesê hoewel die grondslag van die spel dieselfde is, is Fast 5 meer aanvallend. Die ruimtes vir aanval moet benut word en dit moet vinnig en akkuraat gedoen word.
Op die verdediging fokus die spelers om die ruimtes vir aanval toe te maak en die terugspringballe van die doelpaal te kry. Daar is meer kanse daarvoor in Fast 5 oor die 2-punt- en 3-puntdoele wat geskiet word.
Die Proteas het nog voor hulle vertrek 'n terugslag gehad. Vanes-Mari du Toit, wat die meeste ervaring van Fast 5 in die span gehad het, het nie genoegsaam van 'n besering herstel nie en moes agterbly. Sy is deur Phumza Maweni vervang.
Al die spanne speel Saterdag drie wedstryde. Sondag word die oorblywende twee wedstryde gespeel en daarna die uitspeelwedstryde en die eindstryd. Al die wedstryde word regstreeks op Supersport uitgesaai.
Benewens Jamaika speel die Proteas Saterdag teen Nieu-Seeland en Engeland. Sondag speel hulle teen Malawi en Australië.
Suid-Afrika se span –
Charmaine Baard, Fikile Mkhuzangwe, Ine-Mari Venter, Juline Rossouw, Lauren-Lee Christians (kapt.), Marelize de Bruyn, Phumza Maweni, Tanya Mostert, Thuli Nhleko, Tshina Mdau.